b'\n_START_ARTICLE_\nPedronet de la Mare de D\xc3\xa9u dels Cingles\n_START_SECTION_\nDescripci\xc3\xb3\n_START_PARAGRAPH_\nPedronet situat a la punta del cingle de gres vermell que mira cap al sud, conegut popularment com a "Cingle de la minyona"._NEWLINE_T\xc3\xa9 un basament de planta quadrada (1 x 1 m), \xc3\xa9s de forma atalussada i est\xc3\xa0 cobert per una llosa. Al damunt hi ha un recinte protegit per unes reixes de ferro forjat i vidre, a l\'interior s\'ubica una imatge de la verge que descansa sobre uns n\xc3\xbavols i aguanta l\'Infant amb el bra\xc3\xa7 esquerre. T\xc3\xa9 el puny dret clos i va embolcallada amb un mantell de pecs curvilinis._NEWLINE_A sobre hi ha una altra llosa coberta amb un teuladet piramidal coronat per un penell de ferro forjat._NEWLINE_Els materials constructius s\xc3\xb3n, pel suport, gres vermell unit amb morter de cal\xc3\xa7 i per la verge, alabastre. Les reixes s\xc3\xb3n de ferro forjat i vidre. L\'estat de conservaci\xc3\xb3 \xc3\xa9s bo.\n_START_SECTION_\nHist\xc3\xb2ria\n_START_PARAGRAPH_\nPedronet situat a la punta del cingle, a frec del precipici, des d\'on es divisa una bonica i fer\xc3\xa9stega panor\xc3\xa0mica. El poble conta la seg\xc3\xbcent llegenda sobre aquest indret: la muntanya es coneix pel "salt de la minyona" perqu\xc3\xa8 un dia la noia del cingle, tot anant a missa, va sentir el darrer toc de campanes i l\'esgl\xc3\xa9sia encara era lluny i tenia por d\'arribar-hi tard; volent atendre la devoci\xc3\xb3 va saltar daltabaix del cingle, per\xc3\xb2 no es va fer mal. Quan ho cont\xc3\xa0 a la gent de les rodalies no la cregueren i un altre dia ho va voler repetir i hi va perdre la vida. Hi ha altres versions de la mateixa llegenda per\xc3\xb2 totes fan refer\xc3\xa8ncia a les obligacions cristianes.'